KSA benoem Boucher, Bojé as beste breiers | Netwerk24
KSA benoem Boucher, Bojé as beste breiers
Deur Johann De Jager 08 Mei 2017 21:23
Twee voormalige Protea-spanmaats wat die afgelope seisoen hul buigings as heeltydse franchise-breiers gemaak het, is deur Krieket Suid-Afrika (KSA) as Afrigter van die Jaar benoem.
Nicky Bojé. Foto: Gallo Images
Mark Boucher en Nicky Bojé, onderskeidelik die afrigter van die Titans en die Knights, spook dit saam met die Warriors se Malibongwe Maketa om dié eerbewys uit.
Die wenner word Saterdag op KSA se prysuitdeling in die Kyalami-teater in Midrand aangewys.
Die Titans het onder Boucher, voormalige paaltjiewagter van Suid-Afrika, die plaaslike T20- én eendagreeks gewen.
Bojé se Knights het die Titans in die laaste ronde van wedstryde verbygesteek om die meerdagreeks te wen.
Dit was hul eerste nasionale titel in ses jaar sedert hulle die MTN40-reeks in die 2010-'11-seisoen gewen het.
Bojé was die vorige seisoen die Knights se waarnemende afrigter. Die voormalige SA draaibouler was die afgelope seisoen die heeltydse breier.
Maketa se Warriors het die eindstryd van die T20- en eendagreeks gehaal.
Mark Charlton en Edward Mokoenenyane, die afrigters van Noordelikes en Vrystaat, streekspanne van die Titans en die Knights, is as Provinsiale Afrigters van die Jaar benoem.
Noordelikes het die Vrystaat in die eindstryd om die meerdagtitel geklop en ook die eendagreeks gewen.
Monty Jacobs, afrigter van Noordwes, is ook benoem.
Evan Flint van Nuweland, Ashley Nel van Buffalopark en Bryan Bloy van SuperSportpark is as Baanopsigter van die Jaar benoem.